Document ID: 32002D0033

Απόφαση της Επιτροπής
της 14ης Ιανουαρίου 2002
για τη χρησιμοποίηση δύο σφαγείων από την Ισπανία σύμφωνα με το άρθρο 10 παράγραφος 1 στοιχείο β) της οδηγίας 2001/89/ΕΚ του Συμβουλίου
[κοινοποιηθείσα υπό τον αριθμό Ε(2002) 76]
(Το κείμενο στην ισπανική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2002/33/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2001/89/EΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασικής πανώλης των χοίρων(1), και ιδίως το άρθρο 10 παράγραφος 1 στοιχείο β),
Εκτιμώντας τα ακόλουθα:
(1) Στις 5 και 10 Δεκεμβρίου του 2001 δηλώθηκε από τις ισπανικές κτηνιατρικές αρχές η εμφάνιση κρουσμάτων κλασικής πανώλης των χοίρων σε τρεις παρακείμενες κοινότητες της επαρχίας της Βαρκελώνης, στην Καταλονία.
(2) Σύμφωνα με το άρθρο 10 της οδηγίας 2001/89/EΟΚ του Συμβουλίου οριοθετήθηκε αμέσως ζώνη προστασίας γύρω από την περιοχή όπου εμφανίστηκαν τα κρούσματα.
(3) Η διακίνηση χοίρων στους δημόσιους και ιδιωτικούς δρόμους εντός της ζώνης προστασίας έχει απαγορευτεί.
(4) Η Επιτροπή εξέδωσε την απόφαση 2001/925/ΕΚ, της 20ής Δεκεμβρίου 2001, σχετικά με ορισμένα μέτρα προστασίας για την κλασική πανώλη των χοίρων στην Ισπανία και την κατάργηση της απόφασης 2001/863/ΕΚ(2).
(5) Η Ισπανία υπέβαλε αίτημα για τη χρησιμοποίηση δύο σφαγείων που βρίσκονται εντός της ζώνης προστασίας για τη σφαγή των χοίρων που προέρχονται από το εξωτερικό της εν λόγω ζώνης σύμφωνα με το άρθρο 10 παράγραφος 1 στοιχείο β) της οδηγίας 2001/89/ΕΚ.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Παρέχεται στην Ισπανία η άδεια να χρησιμοποιήσει τα σφαγεία "Le Porc Gourmet" και "L'Escorxador Frigorific d'Osona (ESFOSA)" που βρίσκονται στη ζώνη προστασίας η οποία οριοθετήθηκε τον Δεκέμβριο 2001 γύρω από τις εστίες κλασικής πανώλης των χοίρων που εμφανίστηκαν στην επαρχία της Βαρκελώνης, στην Καταλονία, υπό τους ακόλουθους όρους:
- οι χοίροι προέρχονται από εκμεταλλεύσεις που βρίσκονται σε περιοχές οι οποίες αναφέρονται στο παράρτημα της απόφασης 2001/925/ΕΚ και μεταφέρονται απευθείας στα σφαγεία, χωρίς εκφόρτωση ή στάθμευση,
- η πρόσβαση στα σφαγεία πρέπει να πραγματοποιείται μέσω διαδρόμων. Οι λεπτομέρειες όσον αφορά τους εν λόγω διαδρόμους καθορίζονται από την ισπανική νομοθεσία,
- πριν φύγουν από την εκμετάλλευση προέλευσης, τα οχήματα που μεταφέρουν τους χοίρους για σφαγή πρέπει να έχουν σφραγιστεί από τις αρμόδιες αρχές. Κατά τη σφράγιση, οι αρχές πρέπει να καταγράφουν τον αριθμό κυκλοφορίας του οχήματος και τον αριθμό των χοίρων που μεταφέρονται από το όχημα,
- κατά την άφιξη στο σφαγείο οι αρμόδιες αρχές πρέπει:
i) να επιθεωρούν και να αποσφραγίζουν το όχημα·
ii) να καταγράφουν τον αριθμό κυκλοφορίας του οχήματος και τον αριθμό των χοίρων που βρίσκονται στο όχημα.
2. Κάθε όχημα που μεταφέρει χοίρους στα σφαγεία τα οποία αναφέρονται στην παράγραφο 1 πρέπει να υφίσταται καθαρισμό και απολύμανση αμέσως μετά την εκφόρτωση.
Εν συνεχεία, τα οχήματα υποβάλλονται σε έλεγχο από τις αρμόδιες αρχές και, ενδεχομένως, υφίστανται εκ νέου απολύμανση σε εγκαταστάσεις που βρίσκονται κατά μήκος των διαδρόμων στα όρια της ζώνης προστασίας.
Άρθρο 2
Η παρούσα απόφαση εφαρμόζεται μέχρι τις 28 Φεβρουαρίου 2002.
Άρθρο 3
Η παρούσα απόφαση απευθύνεται στο Βασίλειο της Ισπανίας.
Βρυξέλλες, 14 Ιανουαρίου 2002.

Labels: 0
8
17
6